Ettepanek: NÕUKOGU RAKENDUSOTSUS, millega kiidetakse heaks Portugali ajakohastatud makromajanduslik kohandamisprogramm /* COM/2014/0184 final - 2014/0102 (NLE) */





SELETUSKIRI Portugali taotluse alusel andis nõukogu 17. mail 2011. aastal Portugalile finantsabi (nõukogu rakendusotsus 2011/344/EL), et toetada jõulist majandusreformiprogrammi, mille eesmärk on taastada usaldus, võimaldada majandusel pöörduda tagasi jätkusuutliku kasvu teele ning tagada Portugali, euroala ja ELi finantsstabiilsus. Kooskõlas otsuse 2011/344/EL artikli 3 lõikega 10 hindas komisjon koostöös Rahvusvahelise Valuutafondi (IMF) ja Euroopa Keskpangaga üheteistkümnendat korda edusammusid, mida on kokkulepitud meetmete rakendamisel tehtud, ja kõnealuste meetmete tõhusust ning majanduslikku ja sotsiaalset mõju. Võttes arvesse uut teavet, on komisjon ettepanekuga [lisada viide] teinud ettepaneku muuta otsust 2011/344/EL. Pärast kahe seadusandliku ettepaneku paketi (eelkõige määruse (EL) nr 472/2013) jõustumist, millega samuti reguleeritakse, kuidas tuleb muuta makromajandusliku kohandamisprogrammi aluseks olevaid majanduspoliitilisi tingimusi, tuleb vastu võtta täiendav otsus. Määrust (EL) nr 472/2013 kohaldatakse makromajanduslike kohandamisprogrammide suhtes, mis olid olemas kõnealuse määruse jõustumise ajal, ja sellest tulenevalt tuleb muudatuste tegemisel järgida selle artikli 7 lõikes 5 sätestatud menetlust. 2014/0102 (NLE) Ettepanek: NÕUKOGU RAKENDUSOTSUS, millega kiidetakse heaks Portugali ajakohastatud makromajanduslik kohandamisprogramm EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel,[1] eriti selle artikli 7 lõiget 5, võttes arvesse Euroopa Komisjoni ettepanekut ning arvestades järgmist: (1) Määrust (EL) nr 472/2013 kohaldatakse liikmesriikide suhtes, kes selle jõustumise ajal juba said finantsabi, sealhulgas finantsabi Euroopa finantsstabiilsusmehhanismi (EFSM) ja/või Euroopa Finantsstabiilsuse Fondi (EFSF) raames. (2) Määrusega (EL) nr 472/2013 on ette nähtud sellist finantsabi saavate liikmesriikide makromajandusliku kohandamisprogrammi heakskiitmise eeskirjad, mida tuleb kohaldada koostoimes EFSMi loomise määrusega (EL) nr 407/2010,[2] kui asjaomane liikmesriik saab abi nii EFSMi raames kui ka muudest allikatest. (3) Portugalile on antud finantsabi nii EFSMi raames rakendusotsusega 2011/344/EL[3] kui ka EFSFi raames. (4) Järjepidevuse huvides tuleks määruse (EL) nr 472/2013 kohane Portugali ajakohastatud makromajanduslik kohandamisprogramm heaks kiita, tuginedes rakendusotsuse 2011/344/EL asjakohastele sätetele. (5) Kooskõlas rakendusotsuse 2011/344/EL artikli 3 lõikega 10 on komisjon koostöös Rahvusvahelise Valuutafondi ja Euroopa Keskpangaga hinnanud üheteistkümnendat korda edusammusid, mida Portugali ametiasutused on makromajandusliku kohandamisprogrammi kohaste kokkulepitud meetmete rakendamisel teinud, ja kõnealuste meetmete tõhusust ning majanduslikku ja sotsiaalset mõju. Kõnealuse läbivaatamise tulemusel tuleb olemasolevas makromajanduslikus kohandamisprogrammis teha mõned muudatused. (6) Kõnealused muudatused on sätestatud rakendusotsuse 2011/344/EL asjaomastes sätetes, mida on muudetud nõukogu […] rakendusotsusega 2014/[…]/EL,[4] ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse heaks rakendusotsuse 2011/344/EL artikli 3 lõigetes 8 ja 9 sätestatud meetmed, mida Portugal võtab oma makromajandusliku kohandamisprogrammi raames. Artikkel 2 Käesolev otsus jõustub selle teatavakstegemise päeval. Artikkel 3 Käesolev otsus on adresseeritud Portugali Vabariigile. Brüssel, Nõukogu nimel eesistuja [1] ELT L 140, 27.5.2013, lk 1. [2] Nõukogu määrus (EL) nr 407/2010, 11. mai 2010, millega luuakse Euroopa finantsstabiilsusmehhanism (ELT L 118, 12.5.2010, lk 1). [3] Nõukogu rakendusotsus 2011/344/EL, 17. mai 2011, Portugalile liidu finantsabi andmise kohta (ELT L 159, 17.6.2011, lk 88). [4] ELT: palun lisage dokumendi number, kuupäev ja ELT avaldamisviide.